KFC-saak: Beskuldigdes weer in hofStephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017) Die mans wat daarvan beskuldig word dat hulle Jacob Sono en sy vrou, Dudu, op 2 Augustus by die KFC-deurrybaan in Montana, Pretoria, aangerand het, verskyn Woensdag weer in die hof. Tydens die beskuldigdes se vorige verskyning op 14 September in die Pretoria-Noord-landdroshof is die saak tot 18 Oktober uitgestel vir nadere ondersoek. Hulle staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Drie van die beskuldigdes wat aanvanklik op 30 Augustus borgtog geweier is, het intussen teen landdros Mothloki Rapulana se beslissing geappelleer. Die Pretoria-hooggeregshof het die appèlaansoek Maandag aangehoor en Dinsdag borgtog van R5 000 aan Stephen Nel (39), Joshua Schultz (21) en Dicky Junior van Rooyen (21) toegestaan. Die regter het bevind dat Rapulana gefouteer het deur borgtog te weier. Hul een medebeskuldigde, Marius Harding (23), het sy aansoek om borgtog laat vaar weens ŉ uitstaande klag van diefstal in KwaZulu-Natal en nog ŉ beskuldigde, Ockert Muller (20), is vroeër reeds op borgtog vrygelaat. Dit is nie duidelik of Harding, wat steeds in aanhouding is, Donderdag se verrigtinge gaan bywoon nie. Hy moet glo elders verskyn weens die uitstaande klag. Lees alle vorige berigte oor die KFC-voorval op Maroela Media.